ออทโท ฟอน เบราน์ชไวค์

**ออทโท ฟอน เบราน์ชไวค์** เป็นขุนนางใหญ่ของจักรวรรดิกาแล็กซี เป็นดยุกผู้ครองแคว้นเบราน์ชไวค์ และเป็นสวามีของเจ้าหญิงอมารี พระธิดาในองค์ไคเซอร์ ซึ่งทำให้เขามีศักดิ์เป็นราชบุตรเขยในจักรพรรดิฟรีดริชที่ 4 และเป็นขุนนางที่ทรงอำนาจมากที่สุดในจักรวรรดิกาแล็กซี

## ประวัติ

ออทโทเกิดในตระกูลเบราน์ชไวค์ หนึ่งในตระกูลขุนนางที่ทรงอำนาจมากที่สุดในจักรวรรดิ เขาสมรสกับแกรนด์ดัชเชสอมารี หนึ่งในพระธิดาสององค์ของจักรพรรดิฟรีดริชที่ 4 ซึ่งทำให้บุตรสาวของออทโท ท่านหญิงเอลีซาเบ็ท กลายเป็นหนึ่งในทายาทผู้สืบสันตติวงศ์ อย่างไรก็ตาม ตระกูลเบราน์ชไวค์ปิดบังความลับเรื่องที่เธอเป็นโรคทางกรรมพันธุ์ซึ่งได้รับมาจากฝ่ายมารดา หากความจริงนี้แพร่งพรายออกไปซึ่งจะทำให้เธอหมดสิทธิในราชบัลลังก์ทันที

เบราน์ชไวค์เป็นหนึ่งในผู้จงรักภักดีที่สุดของราชวงศ์โกลเดินบามในราชสำนัก ถึงอย่างไรก็ตาม เขาไม่ได้เห็นดีเห็นงามตามองค์ไคเซอร์ไปทุกเรื่อง ในช่วงที่ไรน์ฮาร์ด ฟอน มือเซิล กำลังเป็นดาวรุ่งในกองทัพ เบราน์ชไวค์พยายามขัดขวางอยู่ตลอด ยิ่งภายหลังที่ไรน์ฮาร์ดได้รับบรรดาศักดิ์กราฟ เบราน์ชไวค์ถึงกับตั้งตัวเป็นผู้นำฝ่ายต่อต้านไรน์ฮาร์ดในราชสำนัก เขาเป็นผู้อยู่เบื้องหลังในการสั่งให้ไรน์ฮาร์ดนำทัพ 20,000 ลำไปที่ระบบดาวอัสทาร์ท และแอบแจ้งเตือนการเคลื่อนทัพนี้ไปยังรัฐบาลเสรีพันธมิตรผ่านทางแคว้นเฟซาน

## เหตุคลอพชต็อค

หลังยุทธการอัสทาร์ทในปีอวกาศที่ 796 ดยุกแห่งเบราน์ชไวค์จัดงานวันเกิดให้แก่เอลีซาเบ็ทผู้บุตรี ในการนี้ ไคเซอร์ฟรีดริชที่ 4 พระอัยกาของเอลีซาเบ็ทจะเสด็จเข้าร่วมงานด้วย อย่างไรก็ตาม เฟือสท์แห่งคลอพชต็อคได้นำพระบรมสาทิศลักษณ์รูดอล์ฟมหาราชอันวิจิตร ซึ่งเป็นสมบัติประจำตระกูลมามอบให้แก่เบราน์ชไวค์เพื่อเป็นของขวัญ แลกกับการที่เบราน์ชไวค์จะให้เขาเข้าร่วมงานเลี้ยง คลอพชต็อคทำทีว่าต้องการเข้าเฝ้าองค์ไคเซอร์เพื่อฝากฝังหลานชายเข้าเป็นข้าราชสำนัก ในงานครั้งนี้ เบราชไวค์ส่งบัตรเชิญให้ไรน์ฮาร์ดเช่นกัน แม้จะไม่ชอบขี้หน้าก็ตาม

สามสิบปีก่อนหน้า คลอพชต็อคเคยสนับสนุนแกรนด์ดยุกคลีเมนทซ์ หนึ่งในพระโอรสของจักรพรรดิออทฟรีดที่ 5 ในศึกชิงบัลลังก์ เมื่อผลจับลงด้วยชัยชนะของฟรีดริชที่ 4 ทำให้คลอพชต็อคและพวกถูกขับไล่ออกจากราชสำนัก (แต่ความจริง ไคเซอร์ฟรีดริชไม่ได้เป็นคนขับไล่คลอพชต็อคโดยตรง แต่เป็นพวกผู้ใกล้ชิดไคเซอร์ที่แอบอ้างพระนามมาขับไล่เขา) การได้ครองราชย์ของฟรีดริชที่ 4 ทำให้ตระกูลเบราน์ชไวค์และลิทเทินไฮม์ทรงอำนาจที่สุดในจักรวรรดิ คลอพชต็อคหวังจะแก้เค้นพวกเขาทั้งหมดในคราวเดียว

คลอพชต็อคเดินทางไปร่วมงานโดยแอบนำวัตถุระเบิดเข้าไปในงาน ซึ่งถูกกำหนดให้ระเบิดเวลา 19:00 แต่วัตถุระเบิดของคลอพชต็อคถูกนำออกไปจากห้องเพียงเสี้ยวนาทีก่อนที่จะระเบิด ทำให้เบราน์ชไวค์, ไรน์ฮาร์ด และคนอื่นๆรอดชีวิตมาได้โดยได้รับบาดเจ็บปานกลาง ดยุกแห่งเบราน์ชไวค์ซึ่งขณะนั้นมียศเป็นพลเอกอาวุโสโกรธมาก จึงอาสาจัดทัพนำกำลังทหารบุกไปยังแคว้นคล็อพชต็อค แต่เฟือสท์แห่งคลอพชต็อคก็ชิงฆ่าตัวตายเสียก่อน ผลงานในครั้งนี้ทำให้เบราน์ไวค์ได้รับการเลื่อนยศเป็นจอมพลแห่งจักรวรรดิ ตามการเสนอของจอมพลเอเรินแบร์ค

## การทัพลิพชตัท

เมื่อไคเซอร์ฟรีดริชที่ 4 สวรรคตในช่วงปลายปีอวกาศที่ 796 ดยุกแห่งเบราน์ชไวค์พยายามผลักดันลูกสาวของตนเอง เอลีซาเบ็ท ซึ่งมีศักดิ์เป็นพระราชนัดดาในไคเซอร์ฟรีดริชผู้ล่วงลับ ขึ้นครองราชสมบัติ ดยุกแห่งเบราน์ชไวค์พยายามล็อบบี้พวกขุนนางที่มีลูกชายให้สนับสนุนเอลีซาเบ็ท แลกกับสัญญาปลอมๆว่าหากเอลีซาเบ็ทได้ครองบัลลังก์ ลูกชายพวกเขาจะได้เป็นพระสวามีในองค์ไคเซอริน ขณะเดียวกัน คู่แข่งอย่างเฟือสท์แห่งลิทเทินไฮม์ก็ใช้มุขนี้เช่นกัน

ความพยายามทั้งหมดล้มเหลวลง เมื่อรักษาการนายกรัฐมนตรีจักรวรรดิ-เคลาส์ ฟอน ลิชเทินราเดอ ร่วมมือกับผู้บัญชาการกองเรืออวกาศคนใหม่-จอมพลไรน์ฮาร์ด ชิงประกาศให้ทายาทสายตรงวัย 6 ขวบอย่างลอร์ดแอร์วิน โยเซฟ ขึ้นเป็นไคเซอร์องค์ใหม่ เบราน์ชไวค์และลิทเทินไฮม์รวมถึงขุนนางที่ต่อต้านไรน์ฮาร์ด จึงหันมาจับมือกันภายใต้ชื่อสันนิบาตลิพชตัท เพื่อวางแผนทำสงครามล้มอักษะลิชเทินราเดอ-โลเอินกรัมม์

หนึ่งในลูกน้องของเบราน์ชไวค์ พลจัตวาอาร์ทัวร์ ฟอน ชไตรท์ ไม่เห็นด้วยที่จะเปิดฉากสงคราม เพราะจะสร้างความเดือดร้อนให้ประชาชน แถมไรน์ฮาร์ดยังเป็นอัจฉริยะด้านการสงคราม ต่อให้ฝ่ายสันนิบาตชนะก็คงสูญเสียทหารมาก เขาจึงเสนอให้ดยุกแห่งเบราน์ชไวค์วางแผนลอบสังหารไรน์ฮาร์ด ดยุกแห่งเบราน์ชไวค์ไม่ยอมรับวิธีสกปรก มองว่าการชนะไรน์ฮาร์ดซึ่งหน้าจะเป็นการพิสูจน์ความชอบธรรมและความสามาระของเขาต่อทั้งจักรวรรดิ

ระหว่างที่เตรียมการอยู่นั้น พันเอกอันโทน เฟลเนอร์ นายทหารของเบราน์ชไวค์ลงมือโดยพลการนำกำลังโจมตีชวาร์ทเซอวิลล่า คฤหาสน์ของไรน์ฮาร์ด เพื่อหมายจะลักพาตัวพี่สาวของไรน์ฮาร์ด แต่แผนแตกและถูกจับกุม ไรน์ฮาร์ดจึงใช้โอกาสนี้นำกำลังเข้ากวาดล้างและจุบกุมพวกขุนนางในดาวหลวงโอดิน เบราน์ชไวค์และครอบครัวหนีไปกบดานที่ปราการไกแอสบวร์คในระบบดาวเฟร็ยยา

ในช่วงสงครามกลางเมือง ดาวเคราะห์เว็สเทอร์ลันท์ในปกครองของเบราน์ชไวค์เกิดการลุกฮือของชาวไร่ขึ้น ผู้ปกครองดาวดวงนี้-ไฟร์แฮร์แห่งไชดท์ ลูกพี่ลูกน้องของเบราน์ชไวค์เสียชีวิต เบราน์ชไวค์โกรธมากจึงสั่งยิงอาวุธนิวเคลียร์เข้าล้างผลาญดาวเว็สเทอร์ลันท์ ประชากรเว็สเทอร์ลันท์สองล้านเสียชีวิตทั้งหมด เมื่อแนวรบด้านปราการไกแอสบวร์คกำลังจะแตก เบราน์ชไวค์ถูกนายทหารผู้ช่วยของเขา-พลจัตวาอันส์บัค จับกรอกไวน์พิษเพื่อเป็นการจบชีวิตอย่างภาคภูมิภายในปราการไกแอสบวร์ค เป็นการจบสงครามกลางเมือง